钦定古今图书集成/明伦汇编/氏族典/第609卷 > 《郑樵通志》 > 信都芳
## 钦定古今图书集成/明伦汇编/氏族典/第609卷 > 《郑樵通志》 > 信都芳

按《北齐书信都芳传》：“芳，河间人，少明算术，为州里所
称。有巧思，尝语人云：‘算之妙，机巧精微，我每一沉思，
不闻雷霆之声也’。其用心如此。以术数干高祖，为馆
客，授参军丞相仓曹。祖珽谓芳曰：‘律管吹灰，术甚微
妙，绝来既久，吾思所不至，卿试思之’。芳遂留意十数
日，便云：吾得之矣，然终须河内葭莩灰。”后得河内葭
莩，用其术，应节便飞，馀灰即不动也。不为时所重，竟
不行，故此法遂绝云。芳又撰次古来浑天地动、欹器、
漏刻诸巧事，并画图，名曰《器准》。又著《乐书遁甲经》四
术周髀宗。芳又私撰历书，名为《灵宪历》，算月有频大
频小，食必以朔证据甚甄明。每云：“何承天亦为此法
不能精，《灵宪》若成，必当百代无异议。”书未就而卒。